Title: Príloha č
Author: Romancikova
Last saved by: agenda0
Company: MDPT

Príloha č. 3

Právna analýza dopadu konkurzu na spoločnosť Slovenské aerolínie, a.s. 

Právny vzťah riešený zák. č. 328/1991 Zb. o konkurze a vyrovnaní v znení neskorších právnych predpisov vyjadruje usporiadanie majetkových pomerov dlžníka, ktorý je v úpadku. Cieľom konkurzu alebo vyrovnania je dosiahnuť pomerné uspokojenie veriteľov z dlžníkovho majetku. Touto právnou úpravou sú tiež určené
a)	hmotnoprávne podmienky pre určenie úpadkového stavu tak, že dlžník je v úpadku, ak má viac veriteľov a nie je schopný 30 dní po lehote splatnosti plniť svoje záväzky, ako aj, že právnická osoba je v úpadku aj vtedy, ak je predĺžená,
b)	postupy riešenia, ktoré sú
-	konkurzné konanie, na základe podania, ktoré môže urobiť sám podnikateľ - dlžník a úpadca, alebo tretia osoba, lebo tak určuje ust. § 4 cit. zák. znenia: (1) Návrh na vyhlásenie konkurzu je oprávnený podať dlžník, jeho veriteľ, likvidátor právnickej osoby alebo ďalšia osoba, ak to ustanovuje osobitný zákon. (2) Ak návrh na vyhlásenie konkurzu podá dlžník, rozumie sa tým, že je v úpadku.
-	konanie o vyrovnaní, na základe návrhu podaného dlžníkom, ide o postup podľa ust. § 46 a nasl. cit. zák., ktoré je znenia: (1) Dlžník, u ktorého sú dané podmienky pre vyhlásenie konkurzu, môže podať na súde príslušnom na konkurz (§ 66a ods.1) návrh na vyrovnanie. Súd prejedná návrh, len ak konkurz už nebol vyhlásený.
c)	iné podmienky a povinnosti, napr. určené ust. § 66g cit. zák. znenia: (1) V prípade, že dlžník, ktorý je podnikateľom, je nepretržite počas 60 dní v predĺžení, je povinný podať návrh na vyhlásenie konkurzu alebo na vyrovnanie.... (2) Povinnosť uvedenú v odseku 1 majú všetky osoby, ktoré sú oprávnené v mene dlžníka podať návrh na vyhlásenie konkurzu alebo na vyrovnanie, s výnimkou........ , ak ju nesplnia, zodpovedajú veriteľom spoločne a nerozdielne za škodu, ktorá im tým vznikne.
Účinky vyhlásenia konkurzu na majetok dlžníka upravuje ust. § 14 cit. zákona. Spoločnosti sa týkajú tieto ustanovenia:
a)	oprávnenie nakladať s majetkom podstaty, ako aj výkon práv a povinností, ktoré súvisia s nakladaním s majetkom podstaty, prechádzajú na správcu. Právne úkony úpadcu tykajúce sa tohto majetku sú voči konkurzným veriteľom neúčinné. Osoba, ktorá uzavrela s úpadcom zmluvu, môže od nej odstúpiť, ibaže v čase jej uzavretia vedela, o vyhlásení konkurzu; 
Ide o stav vyvolávajúci zánik oprávnení všetkých a akýchkoľvek orgánov spoločnosti vykonávať interné a externé právne úkony a riadiace a obdobné úkony a išlo by o stav vyvolávajúci zánik oprávnení udelených spoločnosti podľa zásad zák. č. 143/1998 Z.z. o civilnom letectve (letecký zákon) v znení neskorších predpisov, najmä licencie tuzemského leteckého dopravcu, podľa ust. § 37 cit. zák., 
g)	nesplatné pohľadávky a záväzky týkajúce sa podstaty sa stávajú splatnými; ak je úpadcom banka, jej pohľadávky sa stávajú splatnými až dňom rozhodnutia súdu podľa § 14b ods. 2; 
Ide o stav vyvolávajúci následne zánik oprávnenia spoločnosti platiť obchodným partnerom záväzky vzniknuté pred vyhlásením konkurzu a zánik možnosti úhrady za pohľadávky spoločnosti využiť pre krytie nákladov prevádzky a tieto by sa stali súčasťou konkurznej podstaty s ktorými by bolo nakladané až v rozvrhovom konaní. Ide o stav vyvolávajúci zánik záujmu obchodných partnerov o podnikateľský styk so spoločnosťou,
h)	zanikajú úpadcove príkazy, plnomocenstvá, prokúry a dosiaľ neprijaté návrhy na uzavretie zmluvy; 
Ide o stav vyvolávajúci zánik príkazov, plnomocenstiev (napr. aj vo vzťahu k poistným vzťahom a pod.), a zánik tých zmluvných vzťahov u ktorých zmluvy nenadobudli účinnosť,
i)	započítanie vzájomne inak započítateľnej pohľadávky patriacej do podstaty nie je možné, 
Ide o stav vylučujúci akékoľvek uspokojenie osôb, ktoré ku spoločnosti, alebo spoločnosť voči nim má/majú pozíciu vzájomného veriteľa a dlžníka,
j)	zastavuje sa postup v privatizačnom procese podľa osobitných predpisov; 
Ide o stav vylučujúci realizáciu prísl. uznesení vlády SR a iných orgánov štátu o privatizácii 34% podielu štátu na základnom imaní spoločnosti,
k)	správca je oprávnený rozhodovať o obchodných záležitostiach podniku, 3a) robiť za úpadcu právne úkony, ku ktorým dochádza pri prevádzke podniku, zabezpečiť vedenie účtovníctva, zriaďovať samostatné organizačné zložky podniku; nie je oprávnený zriadiť odštepný závod. Za samostatnú organizačnú zložku podniku sa na účely tohto zákona považuje taká organizačná zložka podniku, v ktorej sa vedie v rámci účtovníctva podniku oddelená evidencia majetku; 
Ide o stav vyvolávajúci zánik akéhokoľvek pôsobenia orgánov spoločnosti v obchodných a súvisiacich činnostiach,
l)	na správcu prechádza právo konať v pracovnoprávnych vzťahoch za dlžníka, 
Ide o stav prejavujúci sa zánikom oprávnení orgánov spoločnosti voči zamestnancom spoločnosti a pracovnoprávnym vzťahom.
(2) Ak zmluvu o vzájomnom plnení ešte v čase vyhlásenia konkurzu nesplnil ani úpadca ani druhý účastník zmluvy, alebo sa splnila len čiastočne, každá zmluvná strana môže od zmluvy odstúpiť, 
Ide o stav dovoľujúci, aby ktorýkoľvek obchodný partner spoločnosti odstúpil od zmluvy, ktorá upravuje vzájomné práva a povinnosti - najmä povinnosť niečo plniť, 
(3) Nájomnú zmluvu uzavretú úpadcom s výnimkou zmluvy o nájme bytu je správca oprávnený vypovedať v lehote ustanovenej zákonom alebo dohodnutej v zmluve, a to aj v prípade, že bola dohodnutá na určitý čas,
Ide o stav, ktorý by sa zrejme prejavil vypovedaním väčšiny/ všetkých nájomných zmlúv neprinášajúcich majetkové hodnoty (nájomné a pod.), najmä, ktoré by spoločnosť ekonomicky zaťažovali (najmä prenájom, t.j. objekty a lietadlá).
 Z uvedeného je zrejmé, že vyhlásením konkurzu na majetok spoločnosti by došlo k úplnému zániku jej spôsobilosti k vykonávaniu akýchkoľvek podnikateľských aktivít na úseku civilného letectva, najmä pre:
-	zánik dokladovej výbavy spoločnosti (licencia atd.),
-	zánik leteckej činnosti spoločnosti (pravidelné linky a charterové lety),
-	zánik účasti spoločnosti v medzinárodných a iných, najmä odborných leteckých orgánoch, organizáciách a pod.,
-	zánik udelených medzinárodných osvedčení a pod.,
-	zánik obchodnej dôveryhodnosti pre obchodných partnerov, najmä v oblasti aktívneho a pasívneho cestovného ruchu, a je dôvodný predpoklad vyvolania následkov:
-	ukončenie pracovnoprávnych vzťahov, najmä s odbornými zamestnancami spoločnosti (piloti, mechanici a pod.), pre zánik letovej spôsobilosti spoločnosti, no aj zánik možnosti udržania osvedčení (prístrojové, typové a pod.),
-	ukončenie nájmu troch lietadiel TU 154-M,
-	ukončenie nájmu objektov na Letisku Bratislava a na Trnavskej ceste v Bratislave, a pod.
Vyhlásením konkurzu na majetok spoločnosti by tiež došlo k vylúčeniu podmienok pre tvorbu zisku spoločnosti, čo by sa prejavilo aj masívnym znížením reálnej hodnoty akcii a zánikom bonity a vrátiteľnosti vkladov do základného imania spoločnosti zo strany jednotlivých akcionárov, vznikom majetkových strát u akcionárov v rozsahu: 
SR - MDPTSR                              34,00% z Sk 221, 210.000.-
DEVÍN GROUP, s.r.o.                  36,60% z Sk 221, 210.000.-
Wili, a.s.                                       29,40% z Sk 221, 210.000.-
OKB JAKOVLEV                           0,02% z Sk 221, 210.000.-
a u Slovenskej republiky by išlo o stratu v rozsahu Sk 75,211.400.- bez akéhokoľvek predpokladu získania hoci iba časti vkladu – pre rozsah známych záväzkov spoločnosti. 
U jednotlivých akcionárov, ktorí voči spoločnosti majú aj iné nároky, napr. nárok na nájomné, nárok na vrátenie pôžičiek a pod. vyhlásením konkurzu na majetok spoločnosti by tiež došlo k zániku predpokladu spätného získania týchto hodnôt - lebo nejde o nároky na oddelené uspokojenie a k ich vyrovnaniu by došlo v rovnakom pomere, ako u ostatných pohľadávok voči spoločnosti a pre rozsah záväzkov spoločnosti je predpoklad iba mizivého uspokojenia a teda opäť by došlo k prehĺbeniu straty.
U akcionára Slovenská republika by išlo o priamu stratu a u ostatných akcionárov o stratu riešiteľnú využitím Opatrenia MF SR upravujúceho postup podnikateľov pri dubióznych pohľadávkach. 
Nakoľko v minulosti sa vyskytovali názory o možnosti prevádzkovania spoločnosti - podniku aj po vyhlásení konkurzu na jej majetok upozorňujem, že úprava ust. § 14b zák. č. 328/1991 Zb. u spoločnosti Slovenské aerolínie, a.s. , ktorá je znenia Prevádzkovanie podniku po vyhlásení konkurzu (1) Ak do podstaty patrí podnik, vyhlásením konkurzu sa nekonči jeho prevádzkovanie. Správca vykoná opatrenia potrebné na zabezpečenie prevádzkovania podniku. Ustanovenia osobitných predpisov o podmienkach prevádzkovania podniku, pripadne výkonu povolania alebo iného podnikania ako na základe živnosti týmto nie sú dotknuté. (2) Súd môže na návrh správcu rozhodnúť o skončení prevádzkovania podniku. Správca si vyžiada k návrhu stanovisko veriteľského výboru, ak je ustanovený. (3) Ustanovenia odsekov 1 a 2 primerane platia na prevádzkovanie časti podniku, ktorá tvorí jeho samostatnú organizačnú zložku, neprichádza do úvahy, nakoľko ide o právnu úpravu určujúcu, že ustanovenia osobitných predpisov o podmienkach prevádzkovania podniku, prípadne výkonu povolania alebo iného podnikania ako na základe živnosti týmto nie sú dotknuté, t.j. pre dôvody určené ust. zák. č. 143/1998 Z. z. o civilnom letectve (letecký zákon), lebo civilnú dopravu za odplatu nemôže vykonávať právnická osoba v konkurze, keď za obvyklých okolností by u spoločnosti došlo k zániku podmienok pre 
a)	udržanie osvedčenia prevádzkovateľa lietadla, podľa ust. § 12 cit. zák., ktorým je určené, že
(3) Na vydanie osvedčenia prevádzkovateľa lietadla musí žiadateľ leteckému úradu preukázať najmä
 a) vlastníctvo alebo oprávnenie používať aspoň jedno lietadlo zapísané v registri lietadiel,
 b) primeraný vnútorný systém organizácie a riadenia činností na zaistenie bezpečnej prevádzky lietadiel pri vykonávaní leteckej dopravy alebo inej leteckej činnosti,
 c) systém zachovania letovej spôsobilosti lietadiel a odbornej spôsobilosti leteckého personálu,
 d) návrh bezpečnostného programu na ochranu pred činmi protiprávneho zasahovania. 
b)	udržanie licencie tuzemského leteckého dopravcu, keď ust. § 37 cit. zák. určuje:
 (1) Leteckú dopravu za odplatu 1) môže tuzemský letecký dopravca vykonávať len na základe licencie udelenej ministerstvom. Udelená licencia je neprenosná.
 (2) žiadateľ o udelenie licencie musí preukázať
 a) bezúhonnosť (odsek 3),
 b) odbornú spôsobilosť (odsek 4),
 c) finančnú spôsobilosť na vykonávanie predpokladaného rozsahu leteckej dopravy 
(odsek 5),
 d) ak ide o právnickú osobu, že má sídlo a miesto zápisu do obchodného registra v Slovenskej republike a že prevažná časť majetkových práv je vo vlastníctve fyzických osôb, ktoré majú štátne občianstvo Slovenskej republiky, alebo právnických osôb so sídlom v Slovenskej republike, ktorých prevažná časť majetkových práv je vo vlastníctve fyzických osôb, ktoré majú  štátne občianstvo Slovenskej republiky; ak ide o fyzickú osobu, musí preukázať, že má štátne občianstvo Slovenskej republiky a trvalý pobyt v Slovenskej republike, že
 e) hlavným predmetom podnikania je letecká doprava, prípadne spolu s iným obchodným využívaním lietadiel alebo ich údržbou a opravami, 
 f) čestným vyhlásením, že jeho majetok nebol predmetom konkurzného konania v období posledných piatich rokov.
Vyhlásením konkurzu na majetok spoločnosti Slovenské aerolínie, a.s. by spoločnosti zanikli oprávnenia viazané na osvedčenie prevádzkovateľa lietadla, lebo by došlo k zániku oprávnenia upraveného ust. § 12 ods. 4 cit. zák., ktoré je znenia 
(4) Držiteľ osvedčenia prevádzkovateľa lietadla môže v určenom rozsahu vykonávať údržbu a opravy lietadiel, na ktoré sa osvedčenie vzťahuje.
Vyhlásením konkurzu na majetok spoločnosti by teda došlo aj k zániku oprávnenia spoločnosti zabezpečovať technickú a inú starostlivosť o tri lietadlá TU 154-M a išlo by o následok nastupujúci bez ohľadu, či by nájom lietadiel pretrval, či bol správcom konkurznej podstaty vypovedaný. Starostlivosť o tri lietadlá TU 154-M by v takom prípade musel zabezpečiť ich vlastník a teda Slovenská republika, čím by došlo k prehlbovaniu straty u tohto akcionára.